
Text rozhodnutia
Súd: Krajský súd Banská Bystrica Spisová značka: 13Co/298/2016 Identifikačné číslo súdneho spisu: 6415210837 Dátum vydania rozhodnutia: 09. 10. 2018 Meno a priezvisko sudcu, VSÚ: JUDr. Peter Kvietok ECLI: ECLI:SK:KSBB:2018:6415210837.2 Opravné uznesenie Krajský súd v Banskej Bystrici, v senáte zloženom z predsedu senátu JUDr. Petra Kvietka a členiek senátu JUDr. Amy Odalošovej a JUDr. Janky Boroškovej, v právnej veci žalobkyne V. P., nar. XX. XX. XXXX, bytom M. XXX, I. nad I., zastúpenej advokátom Mgr. Martinom Štoffom, so sídlom Stoličková 4, Banská Bystrica, proti žalovanému AGROPODNIK, a. s., Železničná 5, Hliník nad Hronom, IČO: 31 611 826, zastúpenému advokátom JUDr. Viktorom Šurkom, Advokátska kancelária SNP 120, Žiar nad Hronom, o určenie neplatnosti výpovede z nájmu bytu, vo veci opravy rozsudku Krajského súdu v Banskej Bystrici č. k. 13Co/298/2016-122 zo dňa 18. 10. 2016, takto r o z h o d o l : I. Rozsudok Krajského súdu v Banskej Bystrici sp. zn. 13Co/298/2016-122 zo dňa 18. 10. 2016 sa v druhom výroku o p r a v u j e tak, že správne má znieť: Vo výroku o trovách prvostupňového konania rozsudok okresného súdu m e n í tak, že žalobkyni náhradu trov prvoinštančného konania nepriznáva. II. Rozsudok Krajského súdu v Banskej Bystrici sp. zn. 13Co/298/2016-122 zo dňa 18. 10. 2016 sa v tretom výroku o p r a v u j e tak, že správne má znieť: Náhradu trov odvolacieho konania žalobkyni nepriznáva. o d ô v o d n e n i e : 1. Krajský súd v Banskej Bystrici rozsudkom č. k. 13Co/298/2016-122 zo dňa 18. 10. 2016 rozhodol tak, že rozsudok Okresného súdu Žiar nad Hronom vo veci samej t. j. vo výroku, ktorým bolo určené, že výpoveď z nájmu bytu č. X, vchod č. X na 2 poschodí bytového domu so súpisným č. XXX v I. nad I. zo dňa 18. 06. 2015 adresovaná žalovaným žalobkyni je neplatná, potvrdil. 2. Krajský súd v Banskej Bystrici v druhom výroku rozsudku sp. zn. 13Co/298/2016-122 zo dňa 18. 10. 2016 uviedol, že ,,Vo výroku o trovách prvostupňového konania rozsudok okresného súdu m e n í tak, že žalovanej náhradu trov prvoinštančného konania nepriznáva.“ 3. Ďalej Krajský súd v Banskej Bystrici v tretom výroku rozsudku sp. zn. 13Co/298/2016-122 zo dňa 18. 10. 2016 uviedol, že ,,Náhradu trov odvolacieho konania žalovanej nepriznáva.“ 4. V odôvodnení svojho rozhodnutia krajský súd, ako súd odvolací, vo vzťahu k druhému a tretiemu výroku o týkajúcich sa trov prvostupňového a druhostupňového konania (ods. 11 a 12 predmetného rozsudku krajského súdu) uviedol, že: „Pokiaľ ide o rozhodovanie o náhrade trov konania, odvolací súd zastáva stanovisko, že v tomto prípade je dôvod použiť ust. § 257 CSP. Za dôvody hodné osobitného zreteľa považuje odvolací súd skutočnosť, že napriek výsledku konania žalobkyňa spolu s nebohým manželom nepostupovali v spornom prípade v súlade so zákonom. Žalovanému nemožno vytýkať, že k ochrane svojich práv použil zákonný postup. Odvolací súd preto zmenil výrok rozsudku súdu prvej inštancie o trovách konania a žalobkyni náhradu trov prvostupňového konania nepriznal. Pri rozhodovaní o trovách odvolacieho konania krajský súd postupoval s takisto s ohľadom na už vyššie citovaný záver.“ 5. Podľa § 224 zákona č. 160/2015 Z.z. Civilný sporový poriadok (ďalej v texte len ,,CSP“), súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 6. Vzhľadom k tomu, že krajský súd pri písomnom vyhotovení rozsudku sp. zn. 13Co/298/2016-122 zo dňa 18. 10. 2016 v druhom a tretom výroku v dôsledku chyby v písaní nesprávne uviedol označenie strany v konaní, vydaním tohto opravného uznesenia odstránil uvedenú chybu v písaní, tak ako je uvedené vo výrokovej časti tohto uznesenia. 7. O veci senát odvolacieho súdu rozhodol pomerom hlasov členov senátu 3 : 0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C. s. p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C. s. p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C. s. p.). Dovolanie v prípadoch uvedených v § 421 odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) C. s. p. (§ 421 ods. 2 C. s. p.). Dovolanie podľa § 421 ods. 1 C. s. p. nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 C. s. p.); na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 C. s. p.). Dovolanie len proti dôvodom rozhodnutia nie je prípustné (§ 423 C. s. p.). Dovolanie môže podať strana sporu, v ktorej neprospech bolo rozhodnutie vydané (§ 424 C. s. p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii; ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C. s. p.); dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C. s. p.). V dovolaní sa popri všeobecných náležitostiach podania (t.j. ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C. s. p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C .s p.) Dovolacie dôvody možno meniť a dopĺňať len do uplynutia lehoty na podanie dovolania (§ 434 C. s. p.) Dovolateľ musí byť v dovolacom konaní zastúpený advokátom; dovolanie a iné podania dovolateľa musia byť spísané advokátom (§ 429 ods. 1 C. s. p.); povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C. s. p.).

